CELEX: 32012D0671
Language: lt
Date: 1350950400000
Title: 2012/671/ES: 2012 m. spalio 23 d. Teisingumo Teismo sprendimas dėl Teisingumo Teismo pirmininko pavaduotojo teisminių funkcijų

30.10.2012   
            
            
               LT
            
            
               Europos Sąjungos oficialusis leidinys
            
            
               L 300/47
            
         TEISINGUMO TEISMO SPRENDIMAS
   2012 m. spalio 23 d.
   dėl Teisingumo Teismo pirmininko pavaduotojo teisminių funkcijų
   (2012/671/ES)
   TEISINGUMO TEISMAS,
   atsižvelgdamas į Sutartį dėl Europos Sąjungos veikimo, ypač į jos 278, 279, 280 straipsnius ir 299 straipsnio ketvirtą pastraipą,
   atsižvelgdamas į Europos atominės energijos bendrijos steigimo sutartį, ypač į jos 81 straipsnio trečią ir ketvirtą pastraipas, 157 straipsnį ir 164 straipsnio trečią pastraipą,
   atsižvelgdamas į Protokolą dėl Europos Sąjungos Teisingumo Teismo statuto, ypač į jo 9a, 39 ir 57 straipsnius,
   atsižvelgdamas į 2012 m. rugsėjo 25 d. Teisingumo Teismo procedūros reglamentą, ypač į jo 10 straipsnio 3 dalį, 13 ir 160–166 straipsnius,
   kadangi:
   
               (1)
            
            
               pagal Protokolo dėl Europos Sąjungos Teisingumo Teismo statuto 39 straipsnio antrą pastraipą šios nuostatos pirmoje pastraipoje nurodytus įgaliojimus laikantis Procedūros reglamente nustatytų sąlygų gali vykdyti Teisingumo Teismo pirmininko pavaduotojas;
            
         
               (2)
            
            
               remdamasis savo Procedūros reglamento 10 straipsnio 3 dalimi, Teismas sprendimu nustato sąlygas, kuriomis pirmininko pavaduotojas laikinai pakeičia Teismo pirmininką ir vykdo jo teismines funkcijas;
            
         
               (3)
            
            
               2012 m. rugsėjo 25 d. Teisingumo Teismo procedūros reglamentas įsigalios 2012 m. lapkričio 1 d.;
            
         
               (4)
            
            
               sprendimas dėl sąlygų, kuriomis pirmininko pavaduotojas laikinai pakeičia Teismo pirmininką ir vykdo jo teismines funkcijas, turėtų įsigalioti tą pačią dieną,
            
         PRIIMA ŠĮ SPRENDIMĄ:
   1 straipsnis
   Teismo pirmininko pavaduotojas laikinai pakeičia Teismo pirmininką ir vykdo jo teismines funkcijas, numatytas Protokolo dėl Europos Sąjungos Teisingumo Teismo statuto 39 straipsnio pirmoje pastraipoje ir 57 straipsnyje bei Teisingumo Teismo procedūros reglamento 160–166 straipsniuose.
   Jeigu pirmininko pavaduotojas negali vykdyti savo pareigų, pirmesnėje pastraipoje nurodytas funkcijas vykdo vienas iš penkių teisėjų kolegijų pirmininkų arba, jų nesant, – vienas iš trijų teisėjų kolegijų pirmininkų, o šių nesant – vienas iš kitų teisėjų, laikantis Procedūros reglamento 7 straipsnyje nurodytos vyresniškumo tvarkos.
   2 straipsnis
   Šis sprendimas įsigalioja 2012 m. lapkričio 1 d.
   3 straipsnis
   Šis sprendimas skelbiamas Europos Sąjungos oficialiajame leidinyje.
   
      Priimta Liuksemburge 2012 m. spalio 23 d.
      
         
            Kancleris
         
         A. CALOT ESCOBAR
         
            Pirmininkas
         
         V. SKOURIS